! જૂનાગઢ :ઉના પાસેના જશાધાર નજીક ફોરેસ્ટ સેન્ચ્યુરી વિસ્તારથી નજીકની વાડીમાં સિમેન્ટની સફેદ થેલીમાં પેક કરેલ સિંહબાળના મૃતદેહ મળી આવ્યાની ઘટનામાં આરોપી અરજણ બારૈયાની વાડીમાં વનખાતા દ્વારા સર્ચ ઓપરેશન હાથ ધરાતા વાડીની ઓરડીમાંથી દેશી બંદુક અને કુહાડી મળી આવતા વનખાતાના ઉચ્ચ અધિકારીઓ ચોંકી ઉઠયા હતાં. આ કુહાડી પર લોહીના ડાઘા અને વાળ મળી આવતા તથા સિંહબાળના મૃતદેહ પર નિશાન પરથી એ વાતને સમર્થન મળ્યું છે કે એ સિંહબાળની દેશી બંદુક અથવા કુહાડીથી કરપીણ હત્યા કરવામાં આવી છે. આવી સ્થિતિ વચ્ચે એ શખ્સ સામે વન્ય પ્રાણી સંરક્ષણ ધારા હેઠળની જુદી–જુદી કલમો અન્વયે ગુન્હો દાખલ કરવામાં આવ્યો છે અને વનખાતાએ નાસી છુટેલા સિંહબાળના હત્યાના એ આરોપીની સઘન શોધખોળ શરૂ કરી દીધી છે. જશાધાર જંગલ વિસ્તાર પાસે સીમ વિસ્તારમાંથી મળી આવેલ મૃત સિંહબાળની ચોંકાવનારી ઘટનામાં વનખાતાના અધિકારીઓએ અરજણ ગભાભાઈ બારૈયાની વાડીમાં સર્ચ ઓપરેશન હાથ ધરી વ્યાપક તપાસ હાથ ધરતા વાડીની ઓરડીમાંથી કેટલીક વાંધાજનક વસ્તુઓ મળી આવી હતી જેમાં દેશી જામગરી વાળી બંદુક, છરા અને કુહાડીનો સમાવેશ થાય છે.